Џејмс Гај
Џејмс Гај (; Бери, 26. новембар 1995) енглески је пливач и репрезентативац Уједињеног Краљевства чија специјалност је пливање слободним и делфин стилом на 100 и 200 метара.

Каријера 
Међународну каријеру Гај је започео освајањем бронзане медаље у трци на 400 слободно на Европском јуниорском првенству 2012. у Антверпену, а већ следеће године на истом такмичењу, овај пут одржаном у пољском Познању, осваја злата на 200 слободно и 4×200 слободно. Свега две недеље након тог европског првенства дебитовао је у сениорској конкуренцији на светском првенству у Барселони 2013. на ком је успео да се пласира у финале трке на 400 метара слободним стилом и у истом заузме високо пето место са временом од 3:47,96 минута. Успешну 2013. годину Гај је окончао учешћем на Светском јуниорском првенству у Дубаију на ком је поред титуле светског првака у штафети 4×200 слободно освојио и две сребрне медаље у тркама на 200 и 400 слободно.  

На националном првенству одржаном у Глазгову у априлу месецу 2014. Гај је освојио троструко злато на 200 и 400 слободно, те на 200 делфин, а у трци на 400 слободно поставио је и нови национални рекорд. Три месеца касније представљао је Енглеску на Играма Комонвелта у Глазгову где је поред златне медаље у трци на 4×100 мешовито освојио и бронзу на 400 слободно.  

На светском првенству у Казању 2015. осваја златну медаљу у трци на 200 слободно победивши тада актуелног олимпијског победника Суен Јанга са предношћу од свега 0,06 секунди, а време 1:45,14 минута уједно је био и нови британски национални рекорд.	Била је то уједно и прва британска златна медаља у овој дисциплини у историји британског пливања. У Казању је Гај освојио још две медаље, злато у штафети на 4×200 слободно и сребро у трци на 400 слободно.    

На Олимпијским играма дебитовао је у Рију 2016. где је успео да освоји две сребрне медаље у штафетама на 4×200 слободно (у штафети су пливали још и Стивен Мајлн, Данкан Скот и Ден Волас) и 4×100 мешовито (Крис Вокер Хеборн, Адам Пити и Данкан Скот). Успео је да се пласира и у финала трка на 200 и 400 слободно у којима је заузео 4. и 6. место.

Велики успех постигао је и на светском првенству у Будимпешти 2017. где је пливао у финалима свих 6 дисциплина у којима је наступио, од чега је три финалне трке окончао на победничком постољу. Највећи успех постигао је у штафети 4×200 слободно са којом је освојио златну медаљу са временом новог националног рекорда од 7:01,70 минута (поред Гаја у финалу су пливали још и Ник Грејнџер, Стивен Мајлн и Данкан Скот). У штафети 4×100 мешовито освојио је сребро, а у трци на 100 делфин бронзу.

На Играма комонвелта које су 2018. одржано у аустралијском Гоулд Коусту освојио је укупно 5 медаља, 4 сребрне и једну бронзану. Неколико месеци касније, на Европском првенству у Глазгову, Гај је освојио три титуле континенталног првака у штафетним тркама, те бронзу у трци на 100 метара делфин стилом.

На светском првенству у Квангџуу 2019. Гај је освојио титулу светског првака у трци на 4×100 мешовито (заједно са Питијем, Скотом и Гринбенком), а њихово време од 3:28,10 минута је уједно био и нови европски рекорд. Освојио је и бронзану медаљу у трци микс штафета на 4×100 мешовито, док је најбољи појединачни резултат остварио у трци на 100 делфин коју је завршио на 7. месту, док је у трци на 200 слободно такмичење завршио на 11. месту у полуфиналу, иако је у квалификацијама испливао најбоље време и заузео прво место.

Види још 
 Пливање на Летњим олимпијским играма 2016.
 Светско првенство у пливању 2015.
 Светско првенство у пливању 2017.
 Светско првенство у пливању 2019.

Референце

Спољашње везе 
 
 Спортска биографија на сајту the-sports.org
 Профил на сајту Евроспорта
 Профил на сајту collegeswimming.com
 Пливачка статистика и рекорди на -{swimrankings.net}-

Рођени 1995.
Британски пливачи
Пливачи на Летњим олимпијским играма 2016.
Британски олимпијци на Летњим олимпијским играма 2016.
Освајачи медаља на Летњим олимпијским играма 2016.
Пливачи на Летњим олимпијским играма 2020.
Британски олимпијци на Летњим олимпијским играма 2020.
Освајачи медаља на Летњим олимпијским играма 2020.
Освајачи олимпијских медаља у пливању
Освајачи златних олимпијских медаља за Уједињено Краљевство
Освајачи сребрних олимпијских медаља за Уједињено Краљевство
Олимпијски победници у пливању
Светски прваци у пливању
Освајачи медаља на светским првенствима у пливању
Европски прваци у пливању
Освајачи медаља на европским првенствима у пливању